แอพเสียภาษี
เหลือเวลาอีก 7 วัน ก็จะครบกำหนดวันที่กรมสรรพากรเปิดให้ผู้มีเงินได้ยื่นเสียภาษีเงินได้บุคคลธรรมดาแล้ว
3 เม.ย. 2556

เหลือเวลาอีก 7 วัน ก็จะครบกำหนดวันที่กรมสรรพากรเปิดให้ผู้มีเงินได้ยื่นเสียภาษีเงินได้บุคคลธรรมดาแล้ว 
ที่ยังมีเวลาเหลือจากเดิมที่หมดเวลาไปตั้งแต่วันที่ 31 มี.ค. ก็เพราะกรมสรรพากรขยายเวลาให้กับผู้เสียภาษีทางอินเทอร์เน็ตเท่านั้น 
พี่เอ๊าะ สาธิต รังคสิริ อธิบดีกรมสรรพากร บอกว่า ในตอนนี้มีผู้ยื่นแบบเสียภาษีแล้ว 7 ล้านกว่าคน จากจำนวนผู้ที่จะต้องเสียภาษีทั้งสิ้น 10 ล้านคน 
แต่คนที่ยังไม่ได้เสียภาษี อย่าไปตื่นตระหนก กรมสรรพากรได้จัดการอำนวยความสะดวกให้เสียภาษีได้ทุกช่องทาง ไม่ว่าจะนั่ง จะนอน เข้าห้องน้ำ ก็ยังเสียภาษีได้ 
พี่เอ๊าะ บอกว่า ทางกรมสรรพากรทำแอพพลิเคชันใหม่ล่าสุด RD Smart Tax ให้บริการแก่ผู้เสียภาษีในการยื่นแบบ ภ.ง.ด. 91 ผ่านทาง Smart Phone ได้แล้ว 
สำหรับผู้สนใจเพียงเข้าไปที่ App Store แล้วพิมพ์คำว่า RD Smart Tax จากนั้น Download App ลงบนมือถือ ด้วยความง่ายของระบบที่ออกแบบมาเป็นอย่างดี จะช่วยให้ผู้เสียภาษีเพลิดเพลินไปกับการกรอกแบบตามขั้นตอนและคำแนะนำต่างๆ และมั่นใจได้กับระบบรักษาความปลอดภัยที่เตรียมป้องกันไว้เป็นอย่างดี 
ที่เด็ดกว่านั้นยังสามารถตรวจสอบผลการขอคืนภาษีได้อีกด้วย ใครสนใจจะโหลดแอพนี้มาใช้สามารถ Download App ได้ ตั้งแต่วันที่ 29 มี.ค.ที่ผ่านมา และยื่นแบบผ่านทางอินเทอร์เน็ตได้จนถึงวันที่ 9 เม.ย. 
อำนวยความสะดวกให้ถึงขนาดนี้ ใครที่ยังเสียภาษีไม่ทันก็ต้องพิจารณาตัวเองแล้วล่ะ
ถึงจะชักชวนให้คนไทยใช้แอพเสียภาษีก็ตาม แต่การคืนภาษีก็จะต้องไปตามขั้นตอน ซึ่งกรมจะคืนภาษีให้ภายใน 3 วัน หากเอกสารครบถ้วน และไม่มีการเรียกเอกสารเพิ่ม
ใครที่ได้ภาษีคืนช้า ก็โทรสอบถามได้ เพราะอาจจะโดนเรียกเอกสารเพิ่ม ยืนยันว่าไม่ได้คืนช้า เพราะกรมสรรพากรเงินขาดมือ 
แหม แต่มีแอพดีๆ อย่างนี้ เพิ่งจะมาบอกข่าวชาวบ้านให้มาใช้บริการเมื่ออีก 7 วัน ก็จะครบกำหนดเสียภาษีแล้ว 
น่าตีจริงๆ ค่ะ คุณพี่ คริ คริ